Dr. sc.Senada Dizdar, docent

Filozofski fakultet Sarajevo

Odsjek za komparativnu književnost i bibliotekarsvo

[senadadizdar@gmail.com](mailto:senadadizdar@gmail.com)

**Informacijska pismenost – metakompetencija za cjeloživotno učenje**

Obrazovanje je u svim civiliziranim društvima izvorno načelo, vrijednost i temeljno ljudsko pravo. Ono je, prema svojim karakteristikama, tendencijama i ciljevima ujedno i odraz šireg društvenog i privrednog konteksta, a promjene u tim sferama redovito uvjetuju rekonceptualizaciju pristupa obrazovanju. Novi ciljevi u obrazovanju predstavljaju bitan pomak od obrazovnih standarda postavljenih u ranijim razdobljima, koji su odražavali očekivanja tadašnjih društava, tržišta rada, znanstvenih ustanova ili industrija.

Jedan od osnovnih pomaka vidljiv je u odnosu na filozofiju tradicionalnog obrazovanja, koje nikada nije polazilo od premise da ljudska vrsta može stvoriti više informacija nego što ih pojedinac može usvojiti. Danas se od osobe koja se obrazuje ne može očekivati da usvoji sve informacije unutar određenog područja, zbog čega se prvenstveno teži konceptu *učiti-kako-učiti*, koji predstavlja osnovu za *cjeloživotno učenje.*

Da bi se usvojio i implementirao takav koncept učenja, potrebno je prethodno usvojiti nove metode učenja i poučavanja, koje ne smiju zanemariti da se znanje selektira, distribuira, i čini dostupnim na nove načine, odnosno, da je skok iz analognog u digitalni univerzum dramatično promijenio svakodnevicu, te da se obrazovni diskurs mora mijenjati i prilagođavati zahtjevima tržišta. Iz tog razloga informacijska pismenost, kao novi koncept pismenosti, postaje nezaobilazna tema svih nastavnih planova i programa na univerzitetima.

Pismenost za „društvo znanja“

Informacijska pismenost od svoje je najutjecajnije definicije iz 1989. (ALA, 1989.) prolazila kroz dugotrajni proces rasta teorijskih i primijenjenih spoznaja, te je danas, nakon više od 20 godina, moguće zaključiti da je riječ o terminu koji je teorijski konsolidiran u području bibliotekarstva, informacijskih znanosti i obrazovanju.

Prvi je koncept informacijske pismenosti opisan 1974. godine u dokumentu pod naslovom *Okruženje informacionog servisa: odnosi i prioriteti.* Upućen je *Nacionalnoj komisiji za biblioteke i informacionu nauku SAD*-a[[1]](#footnote-1). Sastavio ga je Pol Zurkovski (Paul Zurkowski), predsednik *Asocijacije za industrijsku informaciju (Information Industry Association)*. U dokumentu je upotrijebljen naziv *informacijska pismenost* (information literacy). Zurkovski smatra da je sticanje informacijske pismenosti prioritet jer živimo u svijetu prebogatom informacijama. Po njemu, preobilje informacija osujećuje našu sposobnost procjene. Za njega je informacijska pismenost dio opće pismenosti. O informaciji, u svom dokumentu iz 1974., navodi: “*Informacija nije znanje; to je koncept ili ideja koja ulazi u čovjekovo perceptivno polje, vrednovana je i asimilirana učvršćujući ili mijenjajući individualni koncept realnosti i/ili**sposobnost djelovanja. Kao što je ljepota u oku gledaoca, tako je i informacija u umu korisnika*.“[[2]](#footnote-2)

Značenje pojma informacije kod Zurkovskog nije egzaktno. On informaciju upoređuje sa subjektivnim doživljajem ljepote u oku gledaoca. Smješta je u um korisnika i tako ukazuje da je informacija obilježje sistema. Kada se u sistemu pojavi prekobrojnost dostupnih informacija, prevazilazi se sposobnost procjene. Nemogućnost procjene prekobrojnih informacija nastaje, po njemu, iz tri razloga:[[3]](#footnote-3)

1. jer je procedura traženja informacija svakog pojedinca različita u različito vreme i za različite namjene,
2. jer postoji mnogo izvora i puteva do informacije, pa to rezultira šarolikim pristupima kojima ljudi zadovoljavaju informacione potrebe; pristupi izvorima informacija slabo se razumijevaju i slabo su iskorišteni,
3. jer se sve više događaja i artefakta ljudskog postojanja bavi informacijama i njenin ekvivalentima, te to zahtijeva prekvalifikaciju cjelokupnog stanovništva.

U skoro 40 godina od prve artikulacije pojma ponuđeno je pregršt definicija informacijske pismenosti, a vjerovatno najcitiranije njeno pojmovno određenje objavljeno je u *Proglasu* Američkog bibliotečkog društva (American Library Association – ALA) 1989. godine, pri čemu se informacijski pismene osobe definiraju kao: „one koje su naučile kako učiti (...) jer znaju kako je znanje organizirano, kako pronaći informacije i kako se njima koristiti na sasvim razumljiv način“. U istom dokumentu se navodi da je potrebno rekonstruirati proces učenja, što će studentima omogućiti da se aktivno uključe u obrazovni proces te ih potaći da:

1. budu svjesni informacijske potrebe,
2. prepoznaju informaciju koja može riješiti problem,
3. pronađu potrebnu informaciju,
4. vrednuju informaciju,
5. organiziraju informaciju
6. djelotvorno se koriste informacijama.[[4]](#footnote-4)

Informacijsku pismenost treba tumačiti kao vrstu kvalitativnog pomaka i proširenja tradicionalne paradigme obrazovanja, koja se proširila od tradicionalne pismenosti (čitanje i računanje), do klastera pismenosti relevantnih za moderno društvo. Kompetentnost korištenja biblioteka ili bibliotečka pismenost smatra se pretečom informacijske pismenosti. Ostvaruje se upućivanjem i poučavanjem o korištenju određene biblioteke, njenih usluga i izvora. Medijska pismenost odnosi se na sposobnost prihvatanja i kritičkog razmišljanja o informacijama dobijenim putem medija. Računarska ili informatička pismenost ostvaruje se putem definiranja nivoa upotrebe i operiranja kompjuterskim sistemima, mrežama i programima. Dok se informacijska pismenost bavi sadržajem, informatička se odnosi na tehnologiju, infrastrukturu i tehnološki „know-how“. Digitalna pismenost odnosi se na sposobnost čitanja i razumijevanja hiperteksta ili multimedijskih tekstova, a uključuje razumijevanje slika, zvuka i teksta dinamičkog i nesekvencionalnog hiperteksta. Vizuelna pismenost, prema Fergusonu, je skup vještina za skeptično, kritičko i uopćeno propitivanje vizuelnih i audio-vizuelnih materijala, što je važno za život pojedinca, s obzirom da se on odvija u vizuelnom društvu. Definirana na taj način, informacijska pismenost u kontekstu modernog društva znanja postaje vrstom funkcionalne pismenosti, metakompetencija, koja omogućava usvajanje novih vještina i znanja, a pojam savremene pismenosti dodatno se proširuje, pa obuhvata: medijsku, bibliotečku, informatičku i digitalnu, te vizuelnu pismenost.

Navedena definicija upućuje na zaključak da je skup pismenosti za 21. stoljeće pojam u kojem se prepliću različite vrste pismenosti, te da je ova pismenost od presudnog značaja za cjeloživotno učenje jer, prije svega, omogućava odabir relevantnih informacija iz bujice svakodnevno dostupnih izvora, ali i otvara put za rješavanje drugih problema s kojima se susrećemo u procesu cjeloživotnog obrazovanja.

Promjenu cilja obrazovanja moguće je definirati i riječima autorica M. Banek-Zorica i S. Špiranec, koje kažu da je „riječ o odmaku od cilja pronalaženja unaprijed zadanog odgovora, zapamćivanja specifičnih činjenica i prepakiranja ili parafraziranja informacija prema dubinskom učenju (...), zbog čega informacijsko opismenjivanje podupire i potiče cjeloživotno učenje, kao i kritičko razmišljanje utemeljeno na odgovornoj potrošnji informacija“. Autorice su, zapravo, zagovornice teze da informacijska pismenosti nije samo savladavanje vještina, nego redefiniranje, odnosno reklasifikacija kognitivnih sposobnosti, te njihovo sažimanje u klaster informacijske pismenosti, kao odgovor na poziciju koju informacije imaju u savremenom društvu. Stoga je cilj informacijske pismenosti - razviti i organizirati znanja koja će omogućiti da se, iz nefiltriranih i nestrukturiranih informacija, kao i nepregledne količine informacija uopće, razviju vještine i znanja za pronalazak kvalitetne, vjerodostojne i autentične informacije koja pomaže u rješavanju zadataka.

Problemi oko korištenja pojma informacijska pismenost

Kad se naziv informacijska pismenost nekako uspio ustaliti, javili su se novi problemi. Nastali su čim su “pismenosti” trebali da se pouče visokoobrazovani djelatnici u institutima i laboratorijama. Samo jedan od njih pojavio se zbog toga što se na biblioteke i njihove djelatnike gleda kao na servis naučnicima i istraživačima, pa se ovi u neku ruku smatraju podređenima. S druge srane, kurseve informacione pismenosti provode “podređeni” bibliotekari, a polaznici su “nadređeni” učenjaci i istraživači sa najvišim znanstvenim stepenima.

Taj i druge probleme veoma dobro obrazlaže bibliotekarka Marien Seker (MaryAnne Secker) u svome članku[[5]](#footnote-5) o kursu informacijske pismenosti u jednoj znanstveno-istraživačkoj organizaciji. Kao iskusan bibliotekar-menadžer bila je dio tima koji je naučnike trebao poučiti o prepoznavanju informacionih potreba, vrednovanju i organizaciji informacija, te rješavanju problema kod pretraživanja informacija u mrežnom okruženju baziranom na tehnologiji. Kad je bibliotečka edukacijska grupa predložila temu kursa, morali su prvo da eliminiraju naziv “informacijska pismenost”. Ciljanoj skupini naučnika, polaznika kursa, taj je naslov zvučao uvredljivo. Oni su ga doživjeli kao naznaku da su nedovoljno pismeni, pa treba da se dodatno obrazuju. Nije pomoglo ubeđivanje da se radi o općeprihvaćenom obrazovnom terminu, žargonskom izrazu u obrazovanju i bibiotekarstvu.

Kurs je preimenovan u *Trening za informacijske izvore (Information Resources Training)* i odmah je bio prihvatljiviji za polaznike.

Ovaj primjer jasno govori o zabludama i problemima sa kojima se susreću svi koji pokušavaju promovirati pojam informacijske pismenosti. To nije rijetka pojava, jer prizlazi iz onoga što Špiranec i Banek (2008:3) nazivaju mitološkim zabludama, pri čemu navode pet najčešćih:

* „informacijska pismenost sinonim je za informatičku pismenost
* informacijska pismenost intuitivni je skup sposobnosti koje pojedinci razviju usput
* tehnologija se usavršava čineći informacijsko opismenjavanje suvišnim
* riječ je zapravo o obrazovanju korisnika knjižnica s osuvremenjenim i pomodnim nazivom
* informacijska pismenost važna je isključivo u obrazovnim sustavima“

Sa sličnim ili istovjetnim problemima susreću se i oni koji informacijsku pismenost pokušavaju provesti i na ovim prostorima. Tako Ešrefa Beba Rašidović, u svojoj magistraskoj radnji pod naslovom *Informacijska pismenost i visokoškolske biblioteke – edukacija korisnika. Model Univerziteta u Sarajevu* ovu pojavu komentira na slijedeći način: „Posljedica ovakvih zabluda je činjenica da su u svim, ekonomski razvijenim ili nerazvijenim zemljama, glavni napori usmjereni na tehnologiju i prevladavanje digitalnog jaza. Informacijska pismenost je stavljena u drugi plan. Svijest o njenoj važnosti je, međutim, izuzetno snažno prisutna u bibliotečkim i obrazovnim zajednicama, koje su svjesne opasnosti ovakvih zabluda. Ove zajednice, posebno bibliotekari i informacijski stručnjaci ulažu velike napore da skrenu pažnju šire društvene javnosti na značaj metakompetencija, koje su sadržane u pojmu informacijske pismenosti i na njihov interdisciplinarni karakter. Ti su napori rezultirali udruživanjem snaga i djelovanjem na međunarodnom planu kroz međunarodne organizacije.“

Generacija „digitalnih urođenika“: internetska generacija

Današnji studenti nisu promijenili samo svoj stil odijevanja, svoje navike, ponašanje, sleng. Oni su bitno drugačiji od prethodnih generacija jer su odrasli u potpuno drugačijem okruženju, uz novu tehnologiju koju koriste već od najranijeg djetinjstva. Tu generaciju različito imenuju. Neki ih nazivaju N-[za Net]-gen ili D-[za digitalna]-generacija, „generacija palčeva“ (stalno šalju poruke), “digitalno rođeni”(*digital natives*), „homo zappiensi“, ili pak „**digitalni urođenici“*.*** Današnji studenti izvorni su govornici digitalnog jezika računara, videoigrica i Interneta (Prensky, M. 2005). Njihov svijet razlikuje se od svega dosad viđenog. Tako, naprimjer, studenti – „digitalni urođenici” s razvojem informacijsko-komunikacijske tehnologije više ne moraju biti u fizičkom prostoru same institucije, nego informacijama, znanju i obrazovnom procesu mogu pristupiti virtuelno, s bilo kojeg mjesta i u bilo koje vrijeme. Dakle, imamo novu generaciju studenata, koji i u sferi obrazovanja očekuju da:

* informacije prime relativno brzo,
* rade više stvari odjednom,
* prvo vide grafički prikaz, a tek potom tekst,
* pristupaju informacijama nasumice, s bilo kojeg mjesta i u bilo koje vrijeme,
* žele odmah biti pohvaljeni i često nagrađivani,
* imaju informacijske sisteme koji će raditi poput, npr., Googlea.

Sada je jasno, kao što to potvrđuju i istraživanja (usp. Prensky, M. 2005), da današnji studenti bitno drugačije razmišljaju i obrađuju informacije od svoji prethodnika, te da su njihovi zahtjevi drugačiji od zahtjeva koje su imali njihovi nastavnici.[[6]](#footnote-6) Ova generacija studenata uči drugačije, te je došlo do promjene strategije učenja od linaernog ka ne-linearnom. To su potvrdila i istraživanja. Neurobiolozi i socijalni psiholozi se slažu da se mozak može mijenjati i da se zaista mijenja s obzirom na podražaje koje prima, drugačije se uspostavljaju neurološki mostovi (sinaptičke veze)  nego što je to slučaj sa onima koja su svoja znanja gradili do tada. Djeca koja su odrasla uz računalo “razmišljaju drugačije od nas ostalih.” - razvila su hipertekstualne umove. Oni skakuću, kao da imaju paralelne kognitivne strukture koje ne djeluju u sekvencama. Linearni način razmišljanja koji dominira obrazovnim sustavima sada može zapravo otežati učenje mozgu koji se razvijao kroz računalne igre i surfanje Internetom.[[7]](#footnote-7)

Promjene strategije učenja

* linearno
* ne-linearno

Da bi se zadovoljili novi zahtjevi novih generacija studenata nužno je da se unutar fakulteta i univerziteta stvori dobra saradnja bibliotekara, nastavnika i IT osoblja, koja je moguća i stvaranjem centara za e-učenje, koji će pomoći upoznavanju, osvještavanju i korištenju svih mogućnosti koje pruža elektronsko obrazovno okruženje (kako za hibridno učenje, tako i za učenje na daljinu).

Mada prethodni pasus samo u kratkim crtama objašnjava razlike među generacijama (koje ne podrazumijevaju samo generacijski jaz u smislu različitih starosnih dobi, nego i razlike u načinima na koje se usvajaju znanja), svi koji tek trebaju usvojiti nova znanja suočeni su s obiljem problema koji odlikuju elektronsko okruženje, a u čijem se savlađivanju očekuje pomoć od novog obrazovnog sistema.

Na problematiku informacijskog ponašanja internetske generacije u svjetlu obrazovnog procesa upućuju brojni radovi i istraživanja. Oni pokazuju da je internetskoj generaciji Web prvo mjesto pristupa informacijama i da pritom slijede slijedeće obrasce interakcije (Kuhlthau, T. 2007):

* nemaju cjelovitu sliku o procesu pretraživanja informacija u digitalnom okruženju,
* doživljavaju pretrpanost informacijama i poteškoće u upravljanju i redukciji ogromnih količina informacija,
* izloženi su informacijskim bujicama, pri čemu se susreću s problemom postavljanja strategije pretraživanja i kretanja po Web prostoru u svrhu dobivanja pertinentnih rezultata,
* nemaju konceptualni uvid u sisteme koje koriste,
* nesigurni su pri pretraživanju,
* nasumice biraju pojmove za pretraživanje, što je često rezultat nedostatnih početnih informacija o nekoj temi,
* nisu skloni kritičkom iščitavanju ili pregledavanju rezultata, što rezultira slabijom kvalitetom radova,
* koriste široku lepezu neispravnih strategija rješavanja problema poput kopiranja, filtriranja, pojednostavljivanja,
* tolerancije na greške,
* služe se vizuelnim elementima kao kriterijem odabira informacija, umjesto da informacije procjenjuju prema relevantnosti,
* kopiraju i „lijepe“ dijelove teksta bez razumijevanja etičkih načela korištenja informacija,
* spremni su donositi zaključke na temelju malog broja informacija,
* zadovoljavaju se s „donekle-relevantnim“ rezultatima te brzo odustaju od traganja za boljim rješenjima (Banek-Zorica, M.; Špiranec, S. 2008: 109).

Ovakvo razumijevanje problema jasno ukazuje da je internetskoj generaciji informacijska pismenost prijeko potrebna, jer će joj omogućiti da umjesto površnog učenja, koje se kao opća tendencija nazire kod mlađe generacije, razvije pretpostavke za dubinsko učenje, za koje su potrebne vještine „višeg reda koje su u koliziji s plošnim informacijskim okruženjem i najteže su usvojive pripadnicima internetske generacije“, a koje se, s druge strane, i najteže samostalno stječu, kakve su, naprimjer: (Banek-Zorica, M.; Špiranec, S. 2008: 111)

1. procjena, tj. vještina razlikovanja vjerodostojnih od nevjerodostojnih informacija
2. sinteza ili sposobnost izgradnje valjane argumentacije koja se izvodi iz raznih izvora
3. istraživanje ili aktivnosti promišljenog i planiranog pretraživanja, otkrivanja ili diseminacije vjerodostojnih i relevantnih informacija
4. učenje iz prakse, odnosno učenje kroz činjenje (*learn by doing*) unutar autentičnih disciplinarnih zajednica
5. pregovaranje ili fleksibilnost djelovanja i rezoniranja u transdisciplinarnoj okolini za stvaranje domišljatih ili alternativnih rješenja.

Informacijska pismenost je, kako se vidi, jedan od ključnih elemenata učenja i zbog toga ju je potrebno integrirati u nastavne planove i programe, a nikako ne pristajati da se podučavanje informacijskoj pismenosti prepušta parcijalnom i nesistematskom provođenju u visokoškolskim institucijama. Praksa je, naime, pokazala da se valjan učinak efikasnog podučavanja informacijskoj pismenosti postiže tek ispreplitanjem informacijske pismenosti i kurikuluma nastavnih planova i programa. Samo se na taj način može postići sistematičnost u razvoju vještina višeg reda i završnog cilja informacijske pismenosti: *učiti kako učiti*.

Postupajući u skladu s novim obrazovnim programima, bibliotekar preuzima još jednu važnu zadaću – pedagošku, a time i odgovornost za kvalitet obrazovnih procesa. Bibliotekar, međutim, tu odgovornost aktivno dijeli s nastavnicima i studentima.

Trenutno se u visokoškolskom okruženju daju raspoznati četiri glavna modela informacijskog opismenjivanja studenata, koji se provode u okviru kolegija intrakurikularnog, interkurikularnog, ekstrakurikularnog ili samostojećeg tipa (usp. Australian and New Zeland information literacy framework)[[8]](#footnote-8):



Slika 1: Modeli informacijske pismenosti s obzirom na stupanj integracije u

kurikulum (prema Banek-Zorica, M.; Špiranec, S. 2008: 122)

Zaključak

Istraživanja provedena u posljednjem desetljeću pokazuju da studenti na univerzitetima koji imaju dobro razvijene biblioteke i stručno osposobljene bibliotekare postižu znatno bolje rezultate (ocjene na ispitima, u seminarskim i završnim radovima) (Pečko-Mlekuš 2007: 67). To znači da će informacijski pismeni studenti postizati znatno bolje rezultate, veći akademski uspjeh, brže i uspješnije završiti studij, a stečenu sposobnost učenja tokom cijeloga života transferirati na radno mjesto.

Problem je što u nastavi učestvuju nastavnici koji, kao digitalni pridošlice što govore zastarjelim jezikom preddigitalnog doba, teškom mukom poučavaju populaciju koja govori potpuno novim jezikom.

Obrazovne ustanove koje u svoje planove i programe imaju ugrađene i integrirane sadržaje za informacijsko opismenjivanje, mogu za sebe reći da imaju kurikulume za 21. stoljeće, kao i nastavni plan i program primjeren zahtjevima društva znanja, te tako mogu nositi epitet moderne i savremene obrazovne ustanove. Ili, drugačije kazano, obrazovne ustanove koje u svoje planove i programe imaju ugrađene i integrirane sadržaje za informacijsko opismenjivanje, koje, dakle, imaju nastavni plan i program primjeren zahtjevima društva znanja, mogu za sebe reći da imaju kurikulume za 21. stoljeće. Na taj način s pravom mogu nositi epitet modernih i savremenih obrazovnih ustanova, koja su u stanju pružiti potporu u provođenju ne samo obrazovanja, nego i znanstvenog istraživanja.

Literatura

* ACRL (Association of College and Research Libraries) Standards for Librariers and Higher Education. 2004. Dostupno na http: // [www.ala.org./acrl/acrlstandards/standarslibraries](http://www.ala.org./acrl/acrlstandards/standarslibraries). htm (preuzeto 23.12.2011.)
* Bawden, David. Information and digital literacies: a review of concept. 2001.
* <http://gti1.edu.um.es.8080/jgomez/hej/intenet/pdf> (preuzeto 23.12.2011.)
* Dizdar, Senada Informacijska pismenost i cjeloživotno učenje // II savjetovanje visokog obrazovanj –primjena Bolonjskih principa na Univerzitetu u Sarajevu Sarajevo 11. i 12. April 2008. godine (plenarni referati).
* Hanna, D.E. Latchem, C. Beyond national borders: transforming higher education institutions. // Jurnal of Studies in International Education. 6, 2 (2002)
* Prensky, Marc: Digitalni urođenici, digitalne pridošlice Razmišljaju li doista drugačije?. Edupoint. Veljača 2005. godište V http://edupoint.carnet.hr/casopis/32/clanci/2 (preuzeto 23.12.2011.)
* Rašidović, Beba Ešrefa *Informacijska pismenost i visokoškolske biblioteke – edukacija korisnika. Model Univerziteta u Sarajevu.Srajevo, Filozofski fakultet 2011. (magistarska radnja u rukopisu)*

Secker, MaryAnne, “A humanistic approach to information literacy training : the programme at the Commonwealth Scientific and Industrial Research Organisation (CSIRO)”, J. M. Rendel Laboratory, Rockhampton, http://www.une.edu.au/sat/pdf/CSIROliteracy.pdf (preuzeto 04.04.2011).

* Špiranec, Sonja i Mihaela Bnek Zorica. *Informacijska pismenost: teorijski okvir i polazišta*. Zagreb: Zavod za informacijske studije Odsjeka za informacijske znanosti Filozofskog fakulteta Sveučilišta u Zagrebu, 2008

Špiranec, Sonja. Informacijska pismenost – ključ za cjeloživotno učenje. //Edupoint. 3. 17(2003), str. 5-15.

Zurkowski, P. G., “The information service environment : relationships and priorities”, National Commission on Libraries and Information Science. Washington DC, 1974,ERIC ED100391,<http://eric.ed.gov/ERICWebPortal/custom/portlets/recordDetails/detailmini.jsp?_nfpb=true&_&ERICExtSearch_SearchValue_0=ED100391&ERICExtSearch_SearchType_0=no&accno=ED100391> (preuzeto 09.07.2009)

1. Zurkowski, P. G., “The information service environment : relationships and priorities”, National Commission on Libraries and Information … [↑](#footnote-ref-1)
2. Ibid. [↑](#footnote-ref-2)
3. Ibid. [↑](#footnote-ref-3)
4. Više o ovome vidi u: ALA / ACRL definicija 2000 dostupna na mreži http: [www.ala.org/acrl.html](http://www.ala.org/acrl.html)., kao i u Banek-Zorica, Mihaela; Špiranec, Sonja. Informacijska pismenost. Zagreb: Zavod za informacijske znanosti, 2008. Str. 23. [↑](#footnote-ref-4)
5. 9. Secker, MaryAnne, “A humanistic approach to information literacy training : the programme at the Commonwealth Scientific and Industrial Research Organisation (CSIRO)”, J. M. Rendel Laboratory, Rockhampton, http://www.une.edu.au/sat/pdf/CSIROliteracy.pdf (preuzeto23.12.2011.) [↑](#footnote-ref-5)
6. Djeca današnjice socijaliziraju se na bitno drugačiji način od svojih roditelja. Brojke su zapanjujuće: više od 10.000 sati igranja videoigara; više od 200.000 primljenih i odaslanih e-mailova i trenutno razmijenjenih poruka na Internetu (IM poruka); više od 10.000 sati razgovora na mobitel; više od 20.000 sati provedenih pred televizorom (čemu je uveliko pridonio MTV); pogledano više od 500.000 promidžbenih poruka – i to prije nego što mladi diplomiraju. Te, možda, u najboljem slučaju, 5.000 sati provedenih u čitanju knjiga. To su „digitalno urođeni“ studenti današnjice. Usp. uvod iz teksta Marca Prenskija: Digitalni urođenici, digitalne pridošlice. Razmišljaju li doista drugačije? Edupoint. Februar, 2005. godište V <http://edupoint.carnet.hr/casopis/32/clanci/2>

   (preuzeto 2. 12. 2011). [↑](#footnote-ref-6)
7. (William D. Winn, direktor Centra za učenje, Laboratorij za tehnologiju korisničkog sučelja, Sveučilište u Washingtonu) [↑](#footnote-ref-7)
8. Prvi i najznačajniji tip informacijskog opismenjivanja je *intrkurikularnog* ili *ugniježđenog* tipa – onaj koji se provodi kao integrirani dio akademskog kolegija ili programa. Najčešće se provodi kroz saradnju nastavnog osoblja i bibliotekara. U okviru interkurikularnog ili integriranoga kolegija informacijska pismenost nudi se kao dodatak (*add-on*) nekom kolegiju ili programu u vidu jednog ili više školskih sati. Obično ga organizira bibliotekar na zahtjev nastavnog osoblja. Ekstrakurikularno ili paralelno informacijsko opismenjivanje provodi bibliotekar, ali izvan nekog plana i programa. To znači da se studenti samoinicijativno i dobrovoljno javljaju da sudjeluju u takvim programima. Ako je posrijedi samostojeći kolegij, informacijska pismenost je samostalni kurikularni kolegij u potpunosti posvećen informacijskoj pismenosti kao dijelu ponude studentovog kurikuluma. Takvo što najčešće se realizira kao izborni predmet. [↑](#footnote-ref-8)